Ingrid Rasmussen (S), 1999-05-12:
På Socialdemokratiets vegne vil jeg gerne takke statsministeren for hans klare tilsagn om at tage betænkningens anbefalinger til sig og omsætte disse i politiske initiativer.
Det er afgørende for det fremtidige ligestillingsarbejde, at der vises handlekraft.
Det er også vigtigt, at vi i Danmark bruger de nye instrumenter, som vi internationalt i FN, EU, Nordisk Ministerråd og ikke mindst her i Folketinget har tilsluttet os. Begrebet »mainstreaming« er endnu i sin opstartsfase i Danmark.
Strategien skal være med til at gøre ligestilling til det almindelige og ikke noget særegent og specielt.
Velfærdssamfundets videreudvikling er i høj grad afhængig af, at begge køns arbejdskraft og interesser for egne muligheder og udvikling i fællesskab imødekommes og muliggøres på ligeværdige vilkår.
Mainstreamingpricippet kan blive værktøjet, som rigtigt anvendt trækker ligestillingen ned i øjenhøjde til gavn for den brede befolkning.
Når vi skal medinddrage unge familiers krav om at få arbejdsliv og familieliv til at hænge bedre sammen, handler det om bedre muligheder for både kvinder og mænd.
Nøgleordene er fleksibilitet og andre holdninger på arbejdsmarkedet.
Arbejdsmarkedets parter har her en stor opgave at løse, og vi politikere må støtte op om og skubbe på både decentralt i kommuner og centralt i staten. Når vi ønsker, at talenterne kommer til udfoldelse uanset køn, må vi sætte fokus på de forhold, der skaber ulige løn- og pensionsforhold for kvinder og mænd.
Når vi mener, at både kvinders og mænds erfaringer kan og bør indgå i alle beslutninger, må vi tage skridt til at nå en bedre kønsbalance i beslutningsprocesserne.
Vi vil med vores ønsker om at få årlige redegørelser til Folketinget om ligestilling i samfundet kunne følge udviklingen både statistisk og med beskrivelser.
Det er alfa og omega at se det indsamlede materiales tendenser for at kunne udpege fokusområder, som statsministeren også sagde.
Socialdemokratiet støtter udvalgets anbefalinger om en ændret struktur og her ved at nedlægge Ligestillingsrådet.
I Socialdemokratiet mener vi, at med etablering af et videnscenter med tilknyttet debatforum vil et meget tiltrængt løft ud af 1970'er-ånden give ligestillingen den manglende gennemslagskraft, den nødvendige koordinering og det ansvar, der er brug for fremover.
Det vil jeg ikke blande mig i, men det må ske med en departemental enhed som ramme.
Med hensyn til et klagenævn, som også er foreslået i betænkningen, foreslår vi i Socialdemokratiet at følge det i en 2-årig forsøgsperiode, som udvalget har anbefalet, og så må tiden jo vise, hvor stort behovet er.
Det faglige voldgiftssystem vil naturligvis tage sig af sager om kønsdiskrimination på arbejdsmarkedet, men vi ved, at der kan være enkeltpersoner, der kan komme i klemme, og vi ved, at der kan forekomme sager, der falder uden for det system.
Jeg skal på vegne af følgende partier: Socialdemokratiet, Socialistisk Folkeparti, Centrum-Demokraterne, Det Radikale Venstre, Enhedslisten og Kristeligt Folkeparti fremsætte følgende: Forslag til vedtagelse »Folketinget tager regeringens redegørelse om initiativer på baggrund af betænkningen fra »Udvalget vedrørende det fremtidige ligestillingsarbejde« til efterretning og opfordrer regeringen til - at forbedre den offentlige forvaltnings evne til at gennemføre mainstreamingprincippet, - at arbejde for lige løn og pensionsforhold, - at arbejde for lige kønsmæssig deltagelse i beslutningsprocesserne i samfundet, - at understøtte bestræbelserne for bedre sammenhæng mellem arbejds- og familieliv, - at tilvejebringe større viden om ligestillingsspørgsmål, herunder kønsopdelt statistik, - at udarbejde en årlig redegørelse til Folketinget om ligestillingen i samfundet, - at Ligestillingsrådet nedlægges i overensstemmelse med udvalgets anbefalinger, - at der etableres et Videnscenter for Ligestilling som en selvejende institution ledet af en bestyrelse med repræsentation fra bl.a. arbejdsmarkedets parter og med et tilknyttet debatforum, og - at der i en 2-årig forsøgsperiode etableres et klagenævn, som kan træffe administrativt endelige afgørelser i sager om kønsdiskrimination.«